Document ID: 32014R1362

PROVEDBENA UREDBA KOMISIJE (EU) br. 1362/2014
оd 18. prosinca 2014.
o utvrđivanju pravila o pojednostavnjenom postupku za odobravanje određenih izmjena operativnih programa koji se financiraju u okviru Europskog fonda za pomorstvo i ribarstvo i pravila o formatu i prezentaciji godišnjih izvješća o provedbi tih programa
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 508/2014 Europskog parlamenta i Vijeća od 15. svibnja 2014. o Europskom fondu za pomorstvo i ribarstvo i stavljanju izvan snage uredbi Vijeća (EZ) br. 2328/2003, (EZ) br. 861/2006, (EZ) br. 1198/2006, (EZ) br. 791/2007 i Uredbe (EU) br. 1255/2011 Europskog parlamenta i Vijeća (1), a posebno njezin članak 22. stavak 1. i članak 114. stavak 3.,
budući da:
(1)
U skladu s člankom 20. Uredbe (EU) br. 508/2014 sve izmjene operativnog programa koji se financira iz Europskog fonda za pomorstvo i ribarstvo (dalje u tekstu „EFPR”) mora odobriti Komisija.
(2)
U skladu s člankom 22. stavkom 2. Uredbe (EU) br. 508/2014 postupci i rokovi za podnošenje i odobravanje sljedećih izmjena operativnih programa pojednostavnjuju se u sljedećim slučajevima: (a) izmjene operativnih programa koje se odnose na prijenos sredstava među prioritetima Unije ako prenesena sredstva ne premašuju 10 % iznosa dodijeljenog za prioritet Unije, (b) izmjene operativnih programa koje se odnose na uvođenje ili povlačenje mjera ili vrsta relevantnih operacija te povezanih informacija i pokazatelja, (c) izmjene operativnih programa koje se odnose na promjene opisa mjera, uključujući promjene uvjeta prihvatljivosti, (d) izmjene zbog promjena prioriteta Unije za politiku provedbe i kontrole. Takvim izmjenama operativnih programa ne bi se smjelo utjecati na cjelokupnu logiku intervencije programa, odabrane prioritete Unije, posebne ciljeve i rezultate koje treba postići te se stoga ne bi trebalo sumnjati u njihovu usklađenost s postojećim pravilima i praksom.
(3)
Stoga je potrebno utvrditi pravila o pojednostavnjenom postupku za odobravanje izmjena operativnih programa iz članka 22. stavka 2. Uredbe (EU) br. 508/2014. Tim bi se postupkom trebalo omogućiti da Komisija u kraćem vremenskom okviru odobri takve vrste izmjena koje određena država članica podnese za svoj operativni program. S obzirom na vremenska ograničenja pojednostavnjeni postupak trebao bi se primjenjivati na države članice koje podnose zahtjev s potpunim popratnim informacijama na temelju kojih Komisija može u potpunosti ocijeniti predložene izmjene.
(4)
U skladu s člankom 50. Uredbe (EU) br. 1303/2013 i člankom 114. Uredbe (EU) br. 508/2014, svaka država članica podnosi Komisiji godišnje izvješće o provedbi operativnog programa do 31. svibnja svake godine od 2016. do 2023.
(5)
Godišnjim izvješćem o provedbi koje podnose države članice trebale bi se pružiti informacije koje su dosljedne i usporedive za godine provedbe i za države članice. Izvješćem bi se isto tako trebalo omogućiti prikupljanje podataka na razini EFPR-a ili, prema potrebi, za cjelokupne europske strukturne i investicijske fondove.
(6)
Potrebno je utvrditi pravila o formatu i prezentaciji tih godišnjih izvješća o provedbi.
(7)
Kako bi se omogućila brza primjena mjera predviđenih u ovoj Uredbi, ova bi Uredba trebala stupiti na snagu sljedećeg dana od dana objave u Službenom listu Europske unije.
(8)
Mjere predviđene u ovoj Uredbi u skladu su s mišljenjem Odbora za europski fond za pomorstvo i ribarstvo,
DONIJELA JE OVU UREDBU:
Članak 1.
Odobravanje izmjena operativnih programa pojednostavnjenim postupkom
1. Kada država članica podnosi Komisiji zahtjev za odobravanje izmjene operativnog programa iz područja primjene članka 22. stavka 2. Uredbe (EU) br. 508/2014, država članica traži da Komisija tu izmjenu odobri pojednostavnjenim postupkom u skladu s ovim člankom.
2. Zahtjevima za odobravanje pojednostavnjenim postupkom obuhvaćene su samo izmjene iz članka 22. stavka 2. Uredbe (EU) br. 508/2014.
3. Ako Komisija smatra da informacije koje je predmetna država članica dostavila u vezi s izmjenom u skladu sa stavkom 1. nisu cjelovite, Komisija traži sve potrebne dodatne informacije. Razdoblje utvrđeno u stavcima 4. i 5. započinje dan nakon primitka potpunog zahtjeva za odobravanje izmjene operativnog programa kako je Komisija navela državi članici.
4. Ako Komisija državi članici ne pošalje svoje primjedbe u roku od 25 radnih dana od primitka zahtjeva za odobravanje pojednostavnjenim postupkom, smatra se da je Komisija odobrila izmjenu operativnog programa.
5. Ako Komisija državi članici pošalje svoje primjedbe u roku od 25 radnih dana od primitka zahtjeva za odobravanje pojednostavnjenim postupkom, izmjena operativnog programa odobrava se u skladu s postupkom utvrđenim u članku 30. stavku 2. Uredbe (EU) br. 1303/2013 i članku 20. stavku 1. Uredbe (EU) br. 508/2014.
Članak 2.
Format i prezentacija godišnjih izvješća o provedbi
Sadržaj godišnjeg izvješća o provedbi kako je utvrđen člankom 50. Uredbe (EU) br. 1303/2013 i člankom 114. stavkom 2. Uredbe (EU) br. 508/2014 podnosi se u skladu s predloškom utvrđenim u Prilogu ovoj Uredbi.
Članak 3.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. prosinca 2014.

Labels: 19
10
8
6
12
15